b'\n_START_ARTICLE_\nJamahiriya\n_START_PARAGRAPH_\nJamahiriya er et arabisk uttrykk som vanligvis blir oversatt med \xc2\xabmassenes stat\xc2\xbb. Uttrykket, en neologisme innf\xc3\xb8rt av Muammar al-Gaddafi, er tenkt \xc3\xa5 v\xc3\xa6re et generisk uttrykk som beskriver en styreform, som i en \xc2\xabrepublikk styrt av massene\xc2\xbb._NEWLINE_Det eneste landet som i praksis har antatt termen er Libya, hvor Gaddafi var Q\xc4\x81\xca\xbcid, eller leder. Selv om Gaddafi ikke hadde noen offisiell stilling eller tittel, ble han betegnet som \xc2\xabGuide for den Store F\xc3\xb8rste September-revolusjonen for det Sosialistiske Folkets Libyske Arabiske Jamahiriya\xc2\xbb eller bare \xc2\xabBroderlig Leder og Guide for Revolusjonen\xc2\xbb, i offisielle uttalelser og i pressen.\n_START_SECTION_\nEtymologi\n_START_PARAGRAPH_\nOrdet jam\xc4\x81h\xc4\xabr\xc4\xabya er avledet fra jumh\xc5\xabr\xc4\xabya, som er den vanligvis brukte arabiske betegnelsen for republikk. Det ble dannet ved \xc3\xa5 endre den f\xc3\xb8rste delen av ordet, jumh\xc5\xabr, som betyr \xc2\xaboffentlig\xc2\xbb, til flertallsformen jam\xc4\x81h\xc4\xabr \xe2\x80\x93 \xc2\xabmassene\xc2\xbb. Uttrykket er n\xc3\xa6rmest tilsvarende den mer kjente termen Folkerepublikk. Uttrykket er ofte latt st\xc3\xa5 uoversatt p\xc3\xa5 norsk og andre spr\xc3\xa5k, noe som gj\xc3\xb8r at Libyas offisielle navn p\xc3\xa5 norsk blir Den sosialistiske arabiske folkerepublikken Libya.\n_START_SECTION_\nBakgrunn\n_START_PARAGRAPH_\nLibyas regjering fastslo at Libya var et direkte demokrati uten politiske parti, og at landet ble styrt av befolkningen gjennom lokale r\xc3\xa5d og komit\xc3\xa9er. Fordi styreformen tilsynelatende var unik for Libya, ble uttrykket jamahiriya etablert for \xc3\xa5 beskrive det. Uavhengige observat\xc3\xb8rer betraktet imidlertid landet som et milit\xc3\xa6rdiktatur under Gaddafi ledelse.'